Κοινή δράση 2003/872/ΚΕΠΠΑ του Συμβουλίου

της 8ης Δεκεμβρίου 2003

για την παράταση της εντολής του ειδικού εντεταλμένου της Ευρωπαϊκής Ένωσης για τον Νότιο Καύκασο

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη συνθήκη για την Ευρωπαϊκή Ένωση, και ιδίως το άρθρο 14, το άρθρο 18 παράγραφος 5 και το άρθρο 23 παράγραφος 2,

Εκτιμώντας τα ακόλουθα:

(1) Η κοινή δράση 2003/496/ΚΕΠΠΑ του Συμβουλίου, της 7ης Ιουλίου 2003, για το διορισμό του ειδικού εντεταλμένου της Ευρωπαϊκής Ένωσης για τον Νότιο Καύκασο(1) λήγει στις 31 Δεκεμβρίου 2003.

(2) Βάσει επισκόπησης της εν λόγω κοινής δράσης, η εντολή του ειδικού εντεταλμένου πρέπει να παραταθεί.

(3) Στις 17 Νοεμβρίου 2003, το Συμβούλιο υιοθέτησε κατευθυντήριες γραμμές όσον αφορά το διορισμό, την εντολή και τη χρηματοδότηση για τους ειδικούς εντεταλμένους της Ευρωπαϊκής Ένωσης.

ΥΙΟΘΕΤΗΣΕ ΤΗΝ ΠΑΡΟΥΣΑ ΚΟΙΝΗ ΔΡΑΣΗ:

Άρθρο 1

Η θητεία του κ. Heikki TALVITIE, ως ειδικού εντεταλμένου της Ευρωπαϊκής Ένωσης για τον Νότιο Καύκασο παρατείνεται.

Άρθρο 2

1. Η εντολή του ειδικού εντεταλμένου της Ευρωπαϊκής Ένωσης θα βασίζεται στους στόχους πολιτικής της Ευρωπαϊκής Ένωσης στον Νότιο Καύκασο. Οι στόχοι αυτοί περιλαμβάνουν:

α) την παροχή βοήθειας προς την Αρμενία, το Αζερμπαϊτζάν, και τη Γεωργία προκειμένου να φέρουν εις πέρας πολιτικές και οικονομικές μεταρρυθμίσεις, κυρίως στους τομείς του κράτους δικαίου, του εκδημοκρατισμού, των ανθρωπίνων δικαιωμάτων, της χρηστής διακυβέρνησης, της ανάπτυξης και της μείωσης της φτώχειας·

β) σύμφωνα με τους υπάρχοντες μηχανισμούς, την πρόληψη των συγκρούσεων στην περιοχή, τη βοήθεια στην επίλυσή τους και την προετοιμασία επανόδου της ειρήνης, μεταξύ άλλων με την προαγωγή της επιστροφής των προσφύγων και των εντός της χώρας εκτοπισμένων·

γ) τη δημιουργία εποικοδομητικών σχέσεων με τους κύριους ενδιαφερόμενους παράγοντες στην περιοχή·

δ) την ενθάρρυνση και περαιτέρω στήριξη της συνεργασίας μεταξύ των κρατών της περιοχής, ιδίως μεταξύ των κρατών του Νότιου Καυκάσου, μεταξύ άλλων σε οικονομικά και ενεργειακά θέματα, καθώς και σε θέματα μεταφορών·

ε) την ενίσχυση της αποτελεσματικότητας και της προβολής της Ευρωπαϊκής Ένωσης στην περιοχή.

2. Ο ειδικός εντεταλμένος υποστηρίζει το έργο του υπάτου εκπροσώπου στην περιοχή.

Άρθρο 3

Προς επίτευξη των στόχων πολιτικής, η εντολή του ειδικού εντεταλμένου είναι η ακόλουθη:

α) ανάπτυξη επαφών με τις κυβερνήσεις, τα κοινοβούλια, τον δικαστικό κλάδο και την κοινωνία των πολιτών στην περιοχή·

β) ενθάρρυνση της Αρμενίας, του Αζερμπαϊτζάν και της Γεωργίας να συνεργάζονται σε περιφερειακά θέματα κοινού ενδιαφέροντος, όπως απειλές κατά της κοινής ασφάλειας και καταπολέμηση της τρομοκρατίας, του λαθρεμπορίου και του οργανωμένου εγκλήματος·

γ) συμβολή στην πρόληψη των συγκρούσεων και προετοιμασία επανόδου της ειρήνης στην περιοχή, μεταξύ άλλων με συστάσεις για δράση σχετική με την κοινωνία των πολιτών και την ανασυγκρότηση εδαφικών περιοχών, υπό την επιφύλαξη των αρμοδιοτήτων της Επιτροπής δυνάμει της συνθήκης για την ίδρυση της Ευρωπαϊκής Κοινότητας·

δ) βοήθεια στην επίλυση των συγκρούσεων, ιδίως προκειμένου η Ευρωπαϊκή Ένωση να είναι σε θέση να υποστηρίζει καλύτερα τον Γενικό Γραμματέα των Ηνωμένων Εθνών και τον ειδικό εντεταλμένο του για τη Γεωργία, την ομάδα φίλων του Γενικού Γραμματέα των Ηνωμένων Εθνών για τη Γεωργία, την ομάδα του Μινσκ του Οργανισμού για την Ασφάλεια και Συνεργασία στην Ευρώπη (ΟΑΣΕ), και τον μηχανισμό επίλυσης των συγκρούσεων για τη Νότια Οσσετία·

ε) ενίσχυση του διαλόγου σχετικά με την περιοχή μεταξύ της Ευρωπαϊκής Ένωσης και των κυριοτέρων ενδιαφερόμενων παραγόντων·

στ) βοήθεια προς το Συμβούλιο για την περαιτέρω διαμόρφωση της συνολικής πολιτικής του έναντι του Νοτίου Καυκάσου.

Άρθρο 4

1. Ο ειδικός εντεταλμένος είναι αρμόδιος για την εκτέλεση της εντολής και ενεργεί υπό την αιγίδα και την επιχειρησιακή καθοδήγηση του υπάτου εκπροσώπου. Ο ειδικός εντεταλμένος είναι υπόλογος στην Επιτροπή για όλες τις δαπάνες.

2. Η επιτροπή πολιτικής και ασφάλειας (ΕΠΑ) αποτελεί προνομιούχο συνομιλητή του ειδικού εντεταλμένου και συνιστά το πρωταρχικό σημείο επαφής με το Συμβούλιο. Η ΕΠΑ παρέχει στρατηγική καθοδήγηση και πολιτική στήριξη στον ειδικό εντεταλμένο εντός του πλαισίου της εντολής του.

Άρθρο 5

1. Το ποσό δημοσιονομικής αναφοράς που προορίζεται να καλύψει τις δαπάνες που απορρέουν από την εντολή του ειδικού εντεταλμένου ανέρχεται σε 299000 ευρώ.

2. Η διαχείριση των δαπανών που χρηματοδοτούνται από το ποσό που ορίζεται στην παράγραφο 1 γίνεται σύμφωνα με τις διαδικασίες και τους κανόνες που ισχύουν για τον γενικό προϋπολογισμό, με εξαίρεση ότι οιαδήποτε προχρηματοδότηση δεν παραμένει στην κυριότητα της Κοινότητας.

3. Η διαχείριση των δαπανών αποτελεί αντικείμενο σύμβασης μεταξύ του ειδικού εντεταλμένου και της Επιτροπής.

4. Η προεδρία, η Επιτροπή ή/και τα κράτη μέλη παρέχουν, εφόσον χρειάζεται, υλικοτεχνική υποστήριξη στην περιοχή.

Άρθρο 6

Τα προνόμια, οι ασυλίες και άλλες εγγυήσεις που απαιτούνται για την εκτέλεση και την ομαλή διεξαγωγή της αποστολής του ειδικού εντεταλμένου και των μελών του προσωπικού του, καθορίζονται από κοινού με τα μέρη. Τα κράτη μέλη και η Επιτροπή παρέχουν την απαιτούμενη προς τον σκοπό αυτόν υποστήριξη.

Άρθρο 7

Ο ειδικός εντεταλμένος αναφέρεται αυτοπροσώπως στον ύπατο εκπρόσωπο και στην ΕΠΑ, δύναται δε να αναφέρεται και στην αρμόδια ομάδα εργασίας. Διαβιβάζει τακτικές γραπτές εκθέσεις προς τον ύπατο εκπρόσωπο, το Συμβούλιο και την Επιτροπή. Ο ειδικός εντεταλμένος δύναται να αναφέρεται στο Συμβούλιο Γενικών Υποθέσεων και Εξωτερικών Σχέσεων κατόπιν συστάσεως του υπάτου εκπροσώπου και της ΕΠΑ.

Άρθρο 8

Για να διασφαλίζεται η συνοχή της εξωτερικής δράσης της Ευρωπαϊκής Ένωσης, οι δραστηριότητες του ειδικού εντεταλμένου συντονίζονται με τις δραστηριότητες του υπάτου εκπροσώπου, της προεδρίας και της Επιτροπής. Οι ειδικοί εντεταλμένοι ενημερώνουν τακτικά τις αποστολές των κρατών μελών και τις αντιπροσωπίες της Επιτροπής. Στενή επαφή διατηρείται επιτόπου με την προεδρία, την Επιτροπή και τους αρχηγούς των διπλωματικών αποστολών, οι οποίοι καταβάλλουν κάθε δυνατή προσπάθεια προκειμένου να συνδράμουν τον ειδικό εντεταλμένο στην εκπλήρωση της εντολής του. Ο ειδικός εντεταλμένος συνεργάζεται επίσης επιτόπου με άλλους διεθνείς και περιφερειακούς παράγοντες.

Άρθρο 9

Η υλοποίηση της κοινής δράσης και η εναρμόνισή της με άλλες συνεισφορές της Ευρωπαϊκής Ένωσης στην περιοχή επισκοπείται τακτικά. Ο ειδικός εντεταλμένος υποβάλει στον ύπατο εκπρόσωπο, το Συμβούλιο και την Επιτροπή εκτενή γραπτή έκθεση για την εκτέλεση της εντολής του δύο μήνες πριν από τη λήξη της. Η έκθεση αυτή αποτελεί βάση για την αξιολόγηση της κοινής δράσης από τις αρμόδιες ομάδες εργασίας και την ΕΠΑ. Στο πλαίσιο των γενικών προτεραιοτήτων για την επιτόπου ανάπτυξη, ο ύπατος εκπρόσωπος προβαίνει σε συστάσεις προς την ΕΠΑ όσον αφορά την απόφαση του Συμβουλίου για ανανέωση, τροποποίηση ή λήξη της εντολής.

Άρθρο 10

Η παρούσα κοινή δράση αρχίζει να ισχύει την 1η Ιανουαρίου 2004.

Εφαρμόζεται μέχρι τις 30 Ιουνίου 2004.

Άρθρο 11

Η παρούσα κοινή δράση δημοσιεύεται στην Επίσημη Εφημερίδα της Ευρωπαϊκής Ένωσης.

Βρυξέλλες, 8 Δεκεμβρίου 2003.

Για το Συμβούλιο

Ο Πρόεδρος

F. Frattini

(1) ΕΕ L 169 της 8.7.2003, σ. 74.